hotchpotch/miracl-hf-unified huggingface dataset:
Robert Chesteriläinen
Robert Chesteriläinen (; elänyt 1100-luvulla) oli englantilainen matemaatikko, tähtitieteilijä, kemisti ja arabisti, joka käänsi ensimmäisen tunnetun latinankielisen käännöksen Koraanista. Hänet tunnetaan myös tekemästään käännösvirheestä, jonka seurauksena nykyään matematiikassa käytetään eräälle trigonometriselle funktiolle nimitystä "sini". Jotkin lähteet yhdistävät Robert Kettonilaisen Robert Chesteriläiseen, mutta kyseessä voivat olla myös eri henkilöt.
Chesteriläinen syntyi 1100-luvun alkuvuosina. Kuten tuohon aikaan oli yleistä oppineiden keskuudessa, Chesteriläisellä oli useita erilaisia nimiä. Häntä kutsuttiin seuraavilla nimillä: Robert Retinensis, Robertus Ketenensis, de Ketene, Ostiensis, Astensis, Anglicus, Cataneus, Robert Cestrensis, de Retines ja the Englishman (). Chester-nimi viittaa ilmeisesti hänen opiskelupaikkaansa. Alun perin hänen uskotaan olleen kotoisin Kettonin kylästä, Keski-Englannin Rutlandista. Hänen varhaisesta elämästä ei tiedetä juuri mitään.
Vuonna 1136 hän ja Plato Tibertinus matkustivat Barcelonaan ja vuonna 1141 hän asui Ebro-joen tuntumassa opiskellen alkemiaa ja astrologiaa hänen läheisen ystävän kroatialaisen filosofin Hermann Dalmatianilaisen kanssa. Chesteriläinen työskenteli myös Pampelonan arkkidiakonina vuonna 1143. Kotimaahansa hän palasi ainakin kahdesti; ensimmäisen kerran vuonna 1147 ja toisen kerran vuonna 1150.
Clunyn apotti Petrus Venerabilis vakuutti Chesteriläisen ja Dalmatianilaisen vuonna 1141 opiskelemaan islamin uskoa ja lakia sekä rohkaisi heitä kääntämään Islamin pyhän kirjan Koraanin latinaksi. Pietarin intressinä oli kerätä nuorukaisten työnhedelmät ja käyttää sitä apuvälineenä osoittaakseen muslimien olevan pakanallisia. Käännöstyö poikkeutti Chesteriläisen hänen matemaattisista ja astrologisista tutkimuksistaan, mutta sai työn valmiiksi vuonna 1143. Chesteriläinen sai toisen suuren käännöstyön valmiiksi 11. helmikuuta vuonna 1144, nimittäin Jabir bin Hayyanin "Kitab al-Kimyan", joka on ensimmäinen latinankielinen käännös arabialaisesta alkemiallisesta työstä Länsi-Euroopassa. Chesteriläinen esitteli myös algebran länsieurooppalaisille oppineille kääntämällä al-Khwarizmin "al-Jabr wa'l-Muqabalah" -teoksen. Chesteriläisen käännöksen pohjalta matematiikkaan tuli termeinä "algoritmi" ja "sini". Jälkimmäinen sana syntyi virheellisen käännöksen kautta. Sanan pohjana on sanskritinkielinen ympyrän jännettä tarkoittava sana "jiva". Keskiajalla oli erittäin yleistä, että intialaisia tekstejä käännettiin arabiaksi, ja koska "jivalle" ei löytynyt arabian kielestä sopivaa vastinetta, lanattiin sana suoraan arabiaan muodssa "jiba". Koska arabiaa kirjoitettaessa merkitään vain konsonantit, niin Chesteriläinen tulkitsi sanan olevan "jaib", jolla voidaan tarkoittaa merenlahtea. Chesteriläinen käänsi siis "jiban" latinan merenlahtea tarkoittavalle sanalle eli "sinus". Tämä on pohja nykyisin käytössä olevalle "sini"-funtion nimelle.
Robert Chesteriläisen kuolinpäivää ei tiedetä.
Arvi Jovero
Arvi Oras Jovero (sukunimi vuoteen 1935 Johansson; 25. maaliskuuta 1909 Pori – 8. huhtikuuta 1948 Lappeenranta) oli puuseppä, luennoitsija ja SDP:n kansanedustaja 1930-luvulla.
Joveron vanhemmat olivat työmies Johan Gustaf Johansson ja Hilda Emilia Bonett. Hän kävi kansa- ja ammattikoulun sekä vuonna 1932 Työväen Akatemian. Jovero työskenteli puuseppänä Porissa. Vuosina 1935-1937 hän oli Sosialidemokraattisen työläisnuorisoliiton järjestäjänä ja vuodesta 1937 hän toimi Kulutusosuuskuntien keskusliiton matkapuhujana Helsingissä.
Jovero oli SDP:n kansanedustajana 1936-1937 edustaen Turun läänin pohjoista vaalipiiriä. Hän erosi edustajantoimesta kesken kauden 10. syyskuuta 1937 saatuaan vapautuksen toisen toimen hoitamista varten. Joveron seuraajaksi eduskuntaan tuli SDP:n Jussi Malmivuori.
Jovero oli presidentin valitsijamies vuosien 1937, 1940 ja 1943 presidentinvaaleissa ja hän kuului jäsenenä Sosialidemokraattisen työläisnuorisoliiton liittotoimikuntaan.
Jovero oli naimisissa vuodesta 1937 Sylvia Kaarin Kärjen kanssa.
Lauri Sariola
Lauri Arthur (Artturi) Sariola (sukunimi aikaisemmin Sarlin; 3. elokuuta 1887 Humppila – 7. helmikuuta 1940 Somero) oli maanviljelijä, toimittaja ja toimitusjohtaja joka toimi Maalaisliiton kansanedustajana 1930-luvulla.
Sariolan vanhemmat olivat maanviljelijä Kalle Kustaa Sarlin ja Karoliina Knuuttila. Hän kävi kansakoulun ja suoritti 1908 kansanopiston sekä 1910 maamieskoulun. Sariola toimi maanviljelijänä Pusulassa 1910–1917 ja Somerolla 1917–1940. Somerolla hän oli myös Somero-lehden vastaavana toimittajana 1925–1940 ja Someron paloapuyhdistyksen toimitusjohtajana vuodesta 1929.
Sariola oli Maalaisliiton kansanedustajana vuosina 1929–1930 ja 1933–1939 edustaen Hämeen läänin eteläistä vaalipiiriä. Hän oli presidentin valitsijamies vuoden 1931 presidentinvaaleissa ja oli jäsenenä Someron kunnanvaltuustossa sekä toimi Someron kunnallislautakunnan esimiehenä.
Sariola oli naimisissa vuodesta 1911 Nella Elviira Kiltin kanssa.
Espoon Kristillinen Koulu
Espoon kristillinen koulu (EKK) on Espoon Kerassa sijaitseva koulu, jossa opiskelee noin 200 oppilasta. Espoon kristillinen koulu sai 27. maaliskuuta 2008 valtioneuvoston myöntämän pysyvän opetuksenjärjestämisluvan.
Espoon kristillinen koulu aloitti toimintansa vuonna 1999. Vuonna 2000 koulu toimi Pohjois-Tapiolassa. Vuonna 2001 koulu sai isommat tilat Haukilahden ostoskeskuksesta, vanhan pankin tiloista. Tilat kävivät pieniksi kasvavalle koululle ja koulu sai lisätilaa läheisistä rakennuksista. Vuoden 2009 lopussa Espoon kristillinen koulu muutti Espoon Matinkylään entisen säästöpankkiopiston tiloihin, jotka purettiin 2012 tulevan asuntoalueen tieltä. 
Tällä hetkellä Espoon kristillinen koulu toimii Kehä II pohjoispäässä Keran juna-aseman läheisyydessä, osoitteessa Karapellontie 11.
Espoon kristillinen koulu noudattaa esi- ja perusopetuksen opetussuunnitelmia, jotka ovat valtakunnallisten opetussunnitelman perusteiden mukaisia. Tuntijako on asetuksen mukainen. Opetussuunnitelmassa huomioidaan koulun omat painotukset sekä paikallisen toimintaympäristön ja lähialueiden mahdollisuudet ja erityispiirteet.
Espoon kristillisessä koulussa toimii yläkoululaisten ISS-tiede- ja tekniikkatiimi, joka toteutetaan kalifornialaisen Valley Christian Schoolin kumppanuushankkeena. Kansainvälisen projektissa perehdytään luonnontieteellisen tutkimuksen tekoon ja tietokoneohjelmointiin. Espoon kristillisen koulun ISS-hanke keräsi runsaasti huomiota, kun oppilaiden rakentama ensimmäinen tutkimuskapseli, sisällään sieni-itiöt ja niiden kasvattamiseen suunniteltu kasvatusalusta laukaistiin kansainväliselle ISS-avaruusasemalle 13.7.2014 Antares-raketilla. Euroopan ensimmäinen koululaisten avaruussienitutkimus tuli kouluun takaisin 7.11.2014, jälleen mediahuomion säestämänä. Ensimmäinen ISS-vuosi oli hyvin positiivinen tuloksiltaan, vaikka avaruussieni ei lähtenytkään kasvamaan. Raketin lähtö oli viivästynyt kaksi kuukautta alkuperäisestä ja todennäköisesti kasvualusta ja vesisäiliö kuivuivat sinä aikana.
ISS-tiimin positiiviset oppimistulokset ja oppilaiden sekä mentoreiden suuri innostus antoivat sysäyksen Erasmus+ KA2 -hankkeeseen. Syyskuun alussa 2014 alkanut CIMO:n rahoittama kolmivuotinen projekti on kahden yliopiston ja kolmen koulun yhteinen. Mukana olevat maat ovat Norja, Romania ja Suomi. Tavoittena on etsiä ja vakiinnuttaa uusia luonnontieteiden oppimismalleja sekä rakentaa kumppaneiden välisiä yhteistyökuvioita, jotka hyödyttävät kaikkia osapuolia. Espoon kristillisen koulun läheisin kumppani tässä EU-hankkeessa on Helsingin yliopiston Elintarvike- ja ympäristötieteiden laitos, joka antaa oppilaiden tutkimuksille tarvittavan tieteellisen tuen.
Borenius
Borenius on suomalainen suku jonka jäsenet ovat vaikuttaneet musiikin ja lain aloilla. Suvun kantaisä "Henrik Matinpoika" oli lähtöisin Turun läänin Kiskon pitäjästä. Hän muutti 1670-luvulla Turkuun ja sai porvarisoikeudet. Turussa hän asui Ison-Lähteenkorvan talossa. Henrikin poika Erik 
vihittiin papiksi, ja oppineiston tapaan omaksui uuden nimen "Ericus Borenius". Nimi "Borenius" syntyy lähteen hepreankielisestä muodosta "bor", johon liittyi pappissuvuille tyypillinen latinankielinen pääte.
Ariarathes VII Filometor
Ariarathes VII Filometor () oli Kappadokian kuningas vuodesta 116 eaa. tai 111 eaa. vuoteen 101 eaa. Hänen isänsä oli Ariarathes VI Epifanes ja hänen äitinsä oli Pontoksen kuninkaan Mithridates VI:n sisko Laodike. Ariarathes VI:n kuoleman jälkeen Laodike hallitsi Kappadokiaa poikansa ollessa alaikäinen. Laodike meni naimisiin Bithynian kuninkaan Nikomedes III:n kanssa, jonka jälkeen Mithradites ajoi Nikomedeen ja Laodiken maasta. Ariarathes hallitsi tämän jälkeen yksin. Ariarathes vastusti isänsä murhannutta Gordiosta, minkä jälkeen Mithridates antoi murhata hänet ja asetti oman poikansa Ariarathes IX:n valtaistuimelle.
Jean Nouvel
Jean Nouvel (s. 12. elokuuta 1945 Fumel, Lot-et-Garonne) on ranskalainen arkkitehti. Hän on saanut lukuisia kansainvälisesti merkittäviä palkintoja, joiden joukossa ovat Wolfin palkinto (2005) ja Pritzker-palkinto (2008). Nouvel on Ordre des Arts et des Lettres'n komentaja. Nouvelin töiden joukossa ovat pilvenpiirtäjä Torre Agbar (Barcelona), Institut du Monde Arabe (Pariisi) ja Louvre Abu Dhabi (Abu Dhabi).
Philip Hannan
Philip Matthew Hannan (20. toukokuuta 1913 – 29. syyskuuta 2011 New Orleans, Louisiana) oli yhdysvaltalainen kirkonmies, joka toimi New Orleansin hiippakunnan katolisena arkkipiispana vuosina 1965–1988. Hän sai pappisvihkimyksensä 8. joulukuuta 1939.
Washington DC:ssä syntyneellä Hannanilla oli irlantilainen isä. Hän sai Pacem in Terris -palkinnon 1996. Hannan kuoli syyskuussa 2011 neworleansilaisessa saattokodissa.
Alfred Clifton Hughes
Alfred Clifton Hughes (s. 2. joulukuuta 1932 Boston) on yhdysvaltalainen roomalaiskatolinen arkkipiispa. Hänet vihittiin papiksi Bostonin arkkihiippakuntaan 15. joulukuuta 1957 ja nimitettiin sen vihkipiispaksi sekä Maximiana in Byzacenan titulaaripiispaksi 21. heinäkuuta 1981. Piispaksi vihkiminen seurasi 14. syyskuuta. Pääkonsekraattorina toimi Humberto Sousa Medeiros, jota avustivat Thomas Vose Daily ja John Michael D'Arcy.
7. syyskuuta 1993 Hughes nimitettiin Baton Rougen piispaksi, ja hänet asetettiin tähän virkaan 4. marraskuuta. Hänet nimitettiin 16. helmikuuta 2001 New Orleansin koadjuuttoriarkkipiispaksi, ja 3. tammikuuta 2002 hänestä tuli sen arkkipiispa. Hän jäi eläkkeelle 12. kesäkuuta 2009.
Hughes opiskeli St. John's Seminaryssa ja täydensi opintojaan Rooman Paavillisessa gregoriaanisessa yliopistossa.
Sean Patrick O’Malley
Sean Patrick O’Malley OFM Cap (s. 29. kesäkuuta 1944) on yhdysvaltalainen kirkonmies. Hän on toiminut Bostonin katolisena arkkipiispana vuodesta 2003 ja sai nimityksen kardinaaliksi 24. maaliskuuta 2006.
O’Malley sai pappisvihkimyksensä 29. elokuuta 1970.
Psyclon Nine
Psyclon Nine on vuonna 2000 perustettu yhdysvaltalainen yhtye San Franciscon Bay Area -seudulta. He soittavat pääasiallisesti aggrotech-musiikkia, johon sekoittuvat industrial- ja perinteinen black metal -musiikki. 2011-2012 Yhtye aloitti keikkaillun ja alkoi työstää uutta albumia.
Huhujen mukaan, yhtyeen laulaja Nero Bellum on huijannut yhtyeen kannattajilta rahaa vuonna 2010, laittamalla Psyclon Nine -teemaisia paitoja & muita esineitä myyntiin. Yli 40 kannattajan kerrotaan ostaneen tavaroita, mutta ovat sittemmin jääneet ilman niitä. Muut bändin jäsenet kielsivät syytteet huijauksista, laulaja itse ei ottanut kantaa asiaan.
Elokuussa 2010, Bellum poisti muut yhtyeen jäsenet mm. yhtyeen MySpace sivustolta, joka teki hänestä ainoan kauppatavaroista vastuussa olevan henkilön.
Lokakuussa 2010, Bellum lisäsi blogiinsa kirjoituksen, jossa hän paljastaa huijauksen ja kertoo tämän tapahtuneen huume-addiktion vuoksi. Kirjoitus kertoo myös, että yhtye olisi lopullisesti hajalla, eikä uutta sisältöä olisi näin ollen luvassa.
John Favalora
John Clement Favalora (s. 5. joulukuuta 1935) on yhdysvaltalainen kirkonmies. Hän toimi Miamin katolisena arkkipiispana vuodesta 1994, kunnes erosi tehtävistään 2010.
Favalora syntyi New Orleansissa, Louisianassa, ja sai pappisvihkimyksensä 20. joulukuuta 1961.
Keravan keskuskoulu
Keravan keskuskoulu on Keravalla Keskustan kaupunginosassa sijaitseva peruskoulu. Se valmistui vuonna 1939, mutta sitä ei otettu heti opetuskäyttöön, koska talvisodan vuoksi koulu otettiin sotasairaalaksi. Varsinainen koulutyö alkoi koulussa syksyllä 1940. Koulun tontilla oli vanha rakennus Sirénin huvila, joka oli pitkään opettajien asuntona.
Keskuskoulu on ollut monien kokeilujen oppilaitos ja jo syksyllä 1967 aloitettiin niin sanottu musiikkiluokkaopetus, joka tosin lopetettiin vuonna 1972 eriarvoistavana. Uudelleen musiikkiluokkatoiminta alkoi vuonna 1980, mutta se lopetettiin uudelleen vuonna 2017 syyslukukaudella.
Keskuskoulun oppilaat siirtyvät lukuvuodeksi 2017-2018 Kurkelan kouluun Keskuskoulun sisätilaongelmien vuoksi.
Francisco Chimoio
Francisco Chimoio (s. 6. joulukuuta 1947) on mosambikilainen roomalaiskatolinen arkkipiispa. Hänet vihittiin kapusiinien papiksi 9. joulukuuta 1979 ja nimitettiin Pemban hiippakunnan johtoon 5. joulukuuta 2000. Piispaksi vihkiminen seurasi 25. helmikuuta 2001. Pääkonsekraattorina toimi Jaime Pedro Gonçalves, jota avustivat Tomé Makhweliha ja Bernardo Filipe Governo.
22. helmikuuta 2003 Chimoio sai nimityksen Maputon arkkipiispaksi.
Chimoio on julistanut vähintään kahden Euroopan valtion valmistavan HIVillä saastutettuja kondomeja, joiden tarkoituksena on raunioittaa Afrikka.
Javier Margas
Javier Luciano Margas (s. 10. toukokuuta 1969) on chileläinen jalkapalloilija. Hän pelasi osana Chilen jalkapallomaajoukkuetta muun muassa maailmanmestaruuskilpailuissa 1998.
Margas on pelannut ammattilaistasolla muiden muassa West Ham United FC:ssä, Club Deportivo Universidad Católicassa ja Club Social y Deportivo Colo-Colossa.
Henri Kuitunen
Henri William Kuitunen (s. 2. huhtikuuta 1958 Helsinki) on Steveco Oy:n toimitusjohtaja ja entinen VR-konsernin pääjohtaja.
Kuitunen on valmistunut oikeustieteen kandidaatiksi Helsingin yliopistosta 1982. Hän meni samana vuonna VR-konserniin kuuluneen Pohjolan Liikenteen palvelukseen lakimieheksi ja henkilöstöpäälliköksi. Hän nousi hallintojohtajaksi, ja 1988 hänestä tuli Valtionrautateiden tavaraliikennejohtaja sekä myöhemmin VR-osakeyhtiön toimitusjohtaja ja 1997 pääjohtaja.
Lokakuussa 2008 Kuitunen ilmoitti eroavansa tehtävästään VR-osakeyhtiön pääjohtajana. Hän jatkoi kuitenkin virassaan huhtikuuhun 2009 asti.
Vuosina 2010–2011 Kuitunen toimi Caprus Oy:n toimitusjohtajana. 15.1.2012 hän aloitti Steveco Oy:n toimitusjohtajana.
Henri Kuitusen isä oikeustieteen kandidaatti Mauri Kuitunen oli Autorekisterikeskuksen johtaja.
Bellovakit
Bellovakit () olivat yksi Gallian luoteisosiin asettuneiden belgien voimakkaimmista ja suurilukuisimmista heimoista. Sissisotaan erikoistuneet bellovakit olivat Gallian valloittaneelle Caesarille vaikea vastus. Bellovakeilla oli kaksi tärkeää asutuskeskusta, joita roomalaiset kutsuivat nimillä Bratuspantium ja Caesaromagus. Beauvais’n kaupunki Ranskassa on saanut nimensä bellovakien mukaan.
KYLIEX2008
KYLIEX2008 on Kylie Minoguen kiertue, joka markkinoi hänen "X"-albumiaan. Kiertue alkoi Pariisista 6. toukokuuta 2008.
Alkujaan kiertueen piti olla vain Euroopan kiertue, mutta huhut kiersivät jatkosuunnitelmista kansainvälisessä lehdistössä. Euroopan osuuden päätyttyä Kylie Minogue ilmoitti, että kiertue jatkaa Etelä-Amerikkaan, Aasiaan ja Australiaan. Kiertue jatkui vielä lisäpäivillä vuonna 2009 Kylie Minoguen esiinnyttyä erinäisissä festivaaleissa ja musiikkitapahtumissa.
Kiertueella Minogue kävi konsertoimassa ensimmäistä kertaa myös Suomessa, Hartwall Areenalla 13. kesäkuuta 2008.
Bernard Mohlalisi
Bernard Mohlalisi OMI (s. 16. maaliskuuta 1933) on lesotholainen roomalaiskatolinen arkkipiispa. Hänet vihittiin papiksi 14. heinäkuuta 1963 ja nimitettiin Maserun arkkipiispaksi 11. kesäkuuta 1990. Piispaksi vihkiminen seurasi 7. lokakuuta. Pääkonsekraattorina toimi Ambrose Battista De Paoli, jota avustivat Paul Khoarai ja Hubert Bucher.
Mohlalisi jäi eläkkeelle 30. kesäkuuta 2009.
Gabriel Zubeir Wako
Gabriel Zubeir Wako (s. 27. helmikuuta 1941) on katolisen kirkon sudanilainen pappi. Hän on toiminut Khartumin hiippakunnan arkkipiispana Agostino Baronin seuraajana vuodesta 1981. Hän sai pappisvihkimyksensä 21. heinäkuuta 1963.
Wako sai nimityksen kardinaaliksi 21. lokakuuta 2003 ja oli mukana osallistumassa uuden paavin valintaan vuonna 2005.
Evariste Ngoyagoye
Evariste Ngoyagoye (s. 3. tammikuuta 1942) on burundilainen kirkonmies, joka on toiminut Bujumburan arkkihiippakunnan katolisena arkkipiispana vuodesta 2006. Sitä ennen hän oli ollut Bujumburan hiippakunnan johdossa – pelkkänä piispana – vuodesta 1997.
Ngoyagoye sai pappisvihkimyksensä 6. tammikuuta 1966 ja toimi ennen Bujumburan hiippakuntaan siirtymistään Bubanzan piispana vuodesta 1980.
Klo 15:10 lähtö Yumaan
Klo 15:10 lähtö Yumaan ("3:10 to Yuma") on vuonna 2007 valmistunut James Mangoldin ohjaama lännenelokuva. Kyseessä on vuonna 1957 valmistuneen lännenelokuvan "Armoton ase" uudelleenfilmatisointi.
Dan Evans on toisen jalkansa menettänyt Yhdysvaltain sisällissodan veteraani, joka asuu perheensä kanssa kuivuudesta kärsivällä tilalla. Hän on vaarassa menettää tilansa rahaongelmien vuoksi. Evans todistaa väkivaltaista vankkurien ryöstöä kahden poikansa kanssa.
Myöhemmin Ben Wade, rosvojoukon johtaja, jää kiinni. Evans tarjoutuu 200 dollarin palkkiosta mukaan viemään Wadea Contentionin kaupunkiin ja parin päivän päästä kello 15:10 Yumaan lähtevään junaan. Waden rosvojoukkio pyrkii vapauttamaan tämän ennen junaan joutumista. Lopussa Waden ainoa saattaja on Evans, joka jatkaa yksin ylivoimaista vastustajaa vastaan. Ben Wade pitää Dan Evansia ensin hölmönä sankarina, mutta kunnioittaa Evansin moraalia ja päämäärätietoisuutta. Myöhemmin Evans kertoo, ettei ole ikinä ollut sankari, ja ettei hän sisällissodassakaan joutunut oikeaan taisteluun. Hän toimii olosuhteiden pakon edessä.
Wade samaistuu Evansiin ja auttaa tätä tehtävässä saada Wade junaan. Yhdessä he kulkevat rautatieasemalle asti. Perillä Wade kertoo Evansille, että hän on joutunut Yuman vankilaan jo kahdesti - ja paennut kahdesti. Lopulta Wade saadaan junaan sisälle asti, mutta hänen rosvojoukkonsa surmaa Evansin. Wade, joka kunnioitti ja oli myös kiintynyt Evansiin, päättää, ettei anna Evansin uhrausten valua hukkaan. Hän tappaa toverinsa ja nousee oma-aloitteisesti junaan.
Junan lähtiessä liikkeelle Wade kuitenkin vislaa hevoselle, joka lähtee juoksemaan junan perään.
"Klo 15:10 lähtö Yumaan" on uudelleenfilmatisointi vuoden 1957 , joka taas pohjautui Elmore Leonardin novelliin Three-Ten to Yuma. Elokuva kuvattiin New Mexicossa.
Elokuva sai yleisesti varsin myönteisen vastaanoton. Arvosteluaggrekaattisivulla Rotten Tomatoes se sai 82 prosenttisesti myönteisen arvion 182 arvosteluun perustuen.
ja Metacritic-sivustolla 76/100 37 arvostelun perusteella.
Raitio (lehti)
Raitio on joukkoliikenneharrastajien tieteellinen ja sitoutumaton aikakausjulkaisu, joka ilmestyy neljästi vuodessa. Lehteä julkaisee Suomen Raitiotieseura ry ja se keskittyy kertomaan kotimaisista ja rajoitetusti myös ulkomaisista raitioteistä ja -vaunuista. Lehti on myös julkaisijayhdistyksen jäsenlehti. Vuodesta 1972 vuoteen 1977 SRS:n artikkelit julkaistiin Resiina-lehdessä. Ensimmäinen numero ilmestyi vuonna 1977. Lehden sisältö tuotetaan harrastajavoimin. Lehden päätoimittajana on 1. lokakuuta 2011 alkaen Daniel Federley.
Raitio oli 1980-luvulla nitojalla nidottu nivaska kaksipuolisia, mustavalkoisia A4-monisteita. Nykyään lehti painetaan nelivärisenä kirjapainotekniikalla ja taiton hoitaa ammattilainen, minkä seurauksena lehden ulkoasu on muuttunut huomattavasti.
Miguel Obando y Bravo
Miguel Obando y Bravo S.D.B. (2. helmikuuta 1926 – 3. kesäkuuta 2018) oli nicaragualainen pappi, joka toimi Managuan hiippakunnan katolisena arkkipiispana vuosina 1970–2005. Hän sai nimityksen kardinaaliksi 25. toukokuuta 1985 ja osallistui uuden paavin valintaan vuoden 2005 konklaavissa.
Obando y Bravo vihittiin papiksi 10. elokuuta 1958.
Vaikka Obando y Bravon elämäntyö on uskonnon alalla, hän on osallistunut myös politiikkaan. Alun perin osoittamastaan tuesta huolimatta hänestä tuli 1980-luvun alussa äänekäs sandinistihallinnon vastustaja.
Daniel Edward Pilarczyk
Daniel Edward Pilarczyk (s. 12. elokuuta 1934) on yhdysvaltalainen pappi, joka on toiminut Cincinnatin hiippakunnan katolisena arkkipiispana vuodesta 1982. Häntä edelsi Joseph Louis Bernardin.
Pilarczyk syntyi Daytonissa ja sai pappisvihkimyksensä 20. joulukuuta 1959.
Metro Radio Arena
Metro Radio Arena on areena Newcastlessa, Englannissa. Aareenalla järjestetään konsertteja ja muita tapahtumia, kuten jääkiekko- ja koripallo-otteluita. Areena käyttävät Newcastle Eagles ja Newcastle Vipers. Areenalle mahtuu konserteissa noin 11 000 katsojaa.
Robert Curl
Robert Floyd Curl, Jr. (s. 23. elokuuta 1933 Alice, Texas) on yhdysvaltalainen kemisti ja Ricen yliopiston kemian emeritusprofessori. Hän sai Nobelin kemianpalkinnon vuonna 1996 fullereenin löytämisestä. Curl jakoi palkinnon Harold Kroton ja Richard Smalleyn kanssa.
Curl suoritti alemman korkeakoulututkinnon kemiassa Ricen yliopistossa ja hän valmistui vuonna 1954. Filosofian tohtorin arvon hän sai vuonna 1957 Kalifornian yliopistosta Berkeleystä. Fullereenin löytämisen jälkeen Curl on tutkinut muun muassa fysikaalista kemiaa ja kehittänyt DNA:n sekvensointilaitteistoja.
Milan Kučera
Milan Kučera (s. 18. kesäkuuta 1974) on tšekkiläinen entinen yhdistetyn hiihtäjä, joka kilpaili maailmancup-tasolla vuosina 1992-2002.
Kucera debytoi maailmancup-tasolla vuonna 1992 ja saavutti heti ensimmäisessä maailmancup-kisassaan Breiterwangissa 11. tammikuuta 1992 kolmannen sijoituksen normaalikilpailussa. Uransa ensimmäisen ja ainoan voittonsa hän saavutti 18. tammikuuta 1998 Chaux-Neuven normaalikilpailussa, kaikkiaan hän ylsi urallaan maailmancupissa kolme kertaa palkintokorokkeelle. Kokonaiskilpailussa hänen paras sijoituksensa on kauden 1997-1998 yhdestoista sija.
Arvokilpailuissa Kuceran parhaat sijoitukset ovat normaalikilpailun neljäs sija Thunder Bayn MM-kisoissa 1995 ja kymmenes tila Ramsaun MM-kilpailuissa 1999. Kilpailu-uransa Kucera päätti Salt Lake Cityn olympiakisoihin 2002.
Bentsofenoni
Bentsofenoni on aromaattinen yhdiste, jonka molekyylikaava on (CH)CO. Se tunnetaan myös nimillä "difenyyliketoni" ja "bentsoyylibentseeni".
Bentsofenonia voidaan valmistaa usealla eri tavalla. Tyypillisimmät tavat ovat difenyylimetaanin hapetus hapella kuparinaftenaattikatalyytin läsnä ollessa tai kromihapolla. Muita tapoja ovat bentseenin ja bentsoyylikloridin välinen Friedel–Crafts-asylointireaktio tai kaliumbentsoaatin kuivatislaus.
Se estää ultraviolettisäteilyä vahingoittamasta hajusteita ja värejä. Sitä voidaan lisätä myös muovipakkauksiin UV-suodattimeksi. Sitä käytetään myös polymerointireaktioiden fotoinitiaattorina, hajusteissa hajuaineena ja fiksatiivina, värien, lääkkeiden, maatalouskemikaalien synteesiin ja synteesissä tarvittavien molekyylien, kuten bentsofenonihydratsonin, valmistamiseen.
Hetku
Hetku on Suomen Linja-autohistoriallisen Seuran jäsenlehti, joka ilmestyy neljästi vuodessa. Lehden sisältönä on kaikkea linja-autoliikenteeseen ja sen historiaan liittyvää. Lehteä on julkaistu vuodesta 1978. Lehden päätoimittajana on Hannu Perttula.
Hetku oli alun perin mustavalkoinen julkaisu, nykyään lehti painatetaan kirjapainotekniikalla, jonka ansiosta lehden ja kuvien laatu on kohonnut. Lehteä tehdään talkootyönä.
Joseph Louis Bernardin
Joseph Louis Bernardin (2. huhtikuuta 1928 – 14. marraskuuta 1996) oli yhdysvaltalainen pappi. Hän oli katolisen kirkon kardinaalina vuodesta 1983.
Bernardin toimi Cincinnatin (1972–1982) ja Chicagon (1982–1996) katolisten hiippakuntien arkkipiispana.
Bernardin sai pappisvihkimyksensä 26. huhtikuuta 1952. Hänelle myönnettiin Presidential Medal of Freedom ja vuonna 1985 Pacem in Terris -palkinto. Hänen kuolemansa 68 vuoden iässä aiheutti haimasyöpä.
George Beauchamp
George Beauchamp [biːtʃəm] (1899–1941) oli yhdysvaltalainen musiikki-instrumenttien keksijä. Hän patentoi sähkökitaran vuonna 1936. Hän oli myös mukana perustamassa Rickenbacker-yhtiötä, joka on yksi vanhimmista sähkökitaranvalmistajista.
Wolfgang Linger
Wolfgang Linger (s. 4. marraskuuta 1982 Hall in Tirol) on itävaltalainen ohjaskelkkailija ja kaksinkertainen olympiavoittaja.
Linger voitti kaksikon olympiakultaa Torinossa 2006 sekä Vancouverissa 2010. Sotšin olympialaisissa 2014 Linger oli toinen.
MM-tasolla Linger on voittanut kaksikon maailmanmestaruuden vuonna 2003, 2011 ja 2012. Vuonna 2003 hän voitti sekajoukkuekilpailun pronssia ja 2013 kaksikon pronssia.
Linger voitti EM-kultaa kaksikosta vuonna 2010. Vuonna 2008 hän voitti hopeaa ja vuosina 2004 ja 2014 pronssia. Lisäksi hän on voittanut joukkuekilpailussa hopeaa (2008, 2010) ja pronssia (2004).
Hänen veljensä Andreas on myös tunnettu ohjaskelkkailija.
Buzz! Master Quiz
Buzz! Master Quiz on PSP:n ensimmäinen Buzz!-peli.
Peli sisältää yli 3 000 kysymystä ja monia satoja kuvia, ääninäytteitä ja videoleikkeitä. Yhdellä PSP:llä pystyy pelaamaan parhaimmillaan jopa kuusi pelaajaa ja pelissä on myös laaja yksinpelitila, joka sisältää 15 erilaista haastetta.
Pelissä on kolme erilaista moninpelitilaa ja kuusi uutta kierrostyyppiä, jotka on nimenomaan suunniteltu PSP:tä varten.
Arvid Broms
Arvid Broms (ent. Arvi Oskari Autere) (5. kesäkuuta 1910 Helsinki – 10. toukokuuta 1968 Lappajärvi) oli suomalainen taidemaalari, tyylisuunnaltaan symbolisti ja surrealisti.
Arvi Broms opiskeli Helsingin yliopiston piirustussalissa, Pariisissa Académie de la Grande Chaumièressa ja Académie Colarossissa ja Harold Speedin yksityisoppilaana Lontoossa.
Sukellustaulukot
Sukellustaulukot ovat lääketieteellisin keinoin laadittuja sukellusohjeita. Niihin on merkitty valmiiksi etukäteen lasketut suurimmat sukellusajat syvyyksissä 0–51 metriin sekä vaadittavat turvapysähdykset.
Kun ihminen tai yleensä lämminverinen olento hengittää ilmaa paineessa, ilman sisältämä happi palaa hiilidioksidiksi ja typpi imeytyy vereen. Määrätyn rajan jälkeen typpeä imeytyy liikaa: jos silloin paine alenee eli sukeltaja nousee liian nopeasti pintaan, vereen imeytynyt typpi alkaa kuohua muodostaen kuplia, jotka voivat tukkia hiussuonia ja hermosolmukkeita aiheuttaen mm. sisäisiä verenvuotoja sekä halvauskohtauksia.
Tätä tilaa kutsutaan sukeltajantaudiksi.
Sukeltajantaudin voi estää oikealla menettelytavalla; sukellus suunnitellaan huolellisesti: kun tiedetään suurin haluttu syvyys, se etsitään sukellustaulukosta ja samalla nähdään mikä on suurin sallittu alttiinaoloaika eli aika suurimmassa syvyydessä ennen nousuun lähtöä. Juuri pinnasta lähdettäessä asetetaan sukeltajankellon aikarenkaan merkki - oman tottumuksen mukaan - osoittamaan joko lähtö- tai paluuaikaa. Kun alttiinaoloaika lähestyy täyttymistään, aloitetaan nousu vauhdilla enintään 10 metriä/minuutti. Lisäksi jos sukellus on ollut yli 10 metrin syvyyteen tehdään 3 metrin syvyydessä viiden minuutin turvapysähdys. Syvemmillä sukelluksilla on omat tarkkaan lasketut turvapysähdyksensä.
Kohtuullisen hyvä nyrkkisääntö on "Ei yli 50" -sääntö: sen mukaan sukellusaika ja syvyys eivät saa ylittää lukua 50 eli 10 metriä - 40 minuuttia, 15 metriä - 35 minuuttia, j.n.e. Tämä laskutapa matalissa syvyyksissä jopa alittaa sukellustaulukkojen ajat ja on siis kohtuullisen turvallinen.
Sukellustaulukoina käytettiin aiemmin Yhdysvaltain laivaston kehittämiä US Navy -taulukoita, mutta ne aiheuttivat välillisesti liikaa ongelmia, koska ne oli kehitetty käyttäen koehenkilöinä huippukuntoisia miehiä. Siksi taulukot uusittiin noin vuonna 1985, ja niitä on tarkastettu pari kertaa sen jälkeen.
Sukellustietokoneen suosion kasvaessa taulukot ovat tahtoneet jäädä taka-alalle, joskin on havaittu että sukeltajantaudit ovat lisääntyneet samassa suhteessa.
Andreas Linger
Andreas Linger (s. 31. toukokuuta 1981 Hall in Tirol) on itävaltalainen ohjaskelkkailija ja kaksinkertainen olympiavoittaja.
Linger voitti kaksikon olympiakultaa Torinossa 2006 sekä Vancouverissa 2010. Sotšin olympialaisissa 2014 Linger oli toinen.
MM-tasolla Linger on voittanut kaksikon maailmanmestaruuden vuonna 2003, 2011 ja 2012. Vuosina 2003 ja 2013 hän oli voittamassa pronssia myös sekajoukkuekilpailussa.
Linger voitti EM-kultaa kaksikosta vuonna 2010. Vuonna 2008 hän voitti hopeaa ja vuosina 2004 ja 2014 pronssia. Lisäksi hän on voittanut joukkuekilpailussa hopeaa (2008, 2010) ja pronssia (2004).
Seiji Ogawa
Seiji Ogawa (, s. 1934 Japani) on toiminnallisen magneettikuvauksen syntymiseen johtaneesta pioneerityöstään tunnettu tutkija. Hän työskenteli kolmen vuosikymmenen ajan Bell- laboratorioissa New Jerseyssä, Yhdysvalloissa. Ogawa on saanut työstään useita kansainvälisiä huomionosoituksia, muun muassa arvostetun Japani-palkinnon vuonna 2003. 1.4.2008 Seiji Ogawa sai järjestyksessään toisen Olli V. Lounasmaan muistopalkinnon Teknillisessä korkeakoulussa.
Ohjaskelkkailun maailmanmestaruuskilpailut 2003
Ohjaskelkkailun maailmanmestaruuskilpailut 2003 järjestettiin Siguldassa, Latviassa. Kilpailut olivat järjestyksessään 34. lajin maailmanmestaruuskilpailut.
Hannah Montana (täsmennyssivu)
Hannah Montana voi tarkoittaa:
Suomeksi ilmestyneet DVD:tSoundtrack-levyt
Erikoisalbumit
Karaokealbumit
Rihmakrotti
Rihmakrotti eli rihmaeväkrotti ("Caulophryne jordani"), jota tavataan kaikissa valtamerissä 1 510 metrin syvyyteen asti on tyypillinen syvänmeren krottikala pyöreine ruumiineen ja suurine kitoineen. Ominaispiirteisiin kuuluvat myös pitkiksi rihmoiksi venyneet selkä- ja peräevän ruodot. Sukupuolet on helppo erottaa toisistaan. Naaras voi kasvaa 20 cm:n pituiseksi ja koiras 1,6 cm:n pituiseksi. Täysikasvuisilta naarailta puuttuvat vatsaevät ja koiraaltakin ne surkastuvat kun se pureutuu kiinni naaraaseen. Kohdatessaan naaraan koiras pureutuu siihen loppuiäkseen kiinni jolloin sen kaikki elimet sukupuolielimiä lukuun ottamatta surkastuvat ja se saa ravintonsa naaraan verenkierrosta.
Rihmakrotti on kaikkiruokainen, sille kelpaavat kaikki eläimet jotka vain mahtuvat suuhun.
Savoijin kuninkaallisen suvun asuinrakennukset
Savoijin kuninkaallisen suvun asuinrakennukset on Unescon maailmanperintöluettelon kohde, johon kuuluu useita Savoijin kuningashuoneen rakennuttamia rakennuksia Torinossa ja sen ympäristössä Torinon metropolikaupungin alueella.
Rakennusten historia alkoi vuonna 1562, jolloin Savoijin kuningashuoneen hallitsija Emmanuel Philibert päätti siirtää edustuspaikkansa Chambérystä Torinoon. Ruhtinaskunnan uusi pääkaupunki oli vielä tuolloin pieni linnoitettu keskaikainen kaupunki, jossa renessanssin kulttuurinen vaikutus ei ollut vaikuttanut. Emmanuel Philibertin ja hänen seuraajiensa 1600- ja 1700-lukujen rakennusprojektien ansiosta Torinon kaupunki sai sen barokkileimansa.
Imiinit
Imiini on funktionaalinen ryhmä tai kemiallinen yhdiste, joka sisältää hiili-typpi kaksoissidoksen . Jos imiinin typpiatomiin on liittynyt happiatomi (R3=OH tai OR) on yhdiste silloin oksiimi. Jos imiinin typeen on liitynyt toinen typpiatomi (R3=NR ) on yhdiste nimeltään hydratsoni.
Alba Madonna
Alba Madonna on italialaisen täysrenessanssiajan taiteilijan Rafaelin maalaus, joka kuvaa Neitsyt Mariaa, Jeesusta ja Johannes Kastajaa Italian maaseudulla. Johannes Kastaja kannattelee ristiä, josta Jeesus-lapsi pitää kiinni. Kaikki kolme hahmoa katsovat ristiä. Johannes Kastaja on kuvattu pukeutuneena kamelinnahkaan. Vuonna 1511 valmistunut maalaus on läpimitaltaan 94,5 cm. Aikansa tapaan se on maalattu pyöreälle taustalle.
The Best of Both Worlds
The Best of Both Worlds tai Best of Both Worlds voi tarkoittaa:
Oksiimit
Oksiimi on kemiallinen yhdiste, jonka yleinen kaava on RRCNOH, missä R on orgaaninen ryhmä ja R on vety (aldoksiimi, aldoxime) tai orgaaninen ryhmä (ketoksiimi, ketoxime).
Oksiimeja muodostuu hydroksyyliamiinin reagoidessa aldehydien tai ketonien kanssa. Oksiimit voivat muodostaa suolankaltaisia yhdisteitä sekä happojen että emästen kanssa.
Oksiimit ovat asetyylikoliiniesteraasientsyymin aktivaattoreita.
The Best of Both Worlds (kappale)
"The Best of Both Worlds" on kappale, jonka on tehnyt Miley Cyrusin kuvitteellinen hahmo Hannah Montana Disney Channelin suositussa televisiosarjassa "Hannah Montana". Kappale on sarjan tunnuskappaleena ja Miley Cyrus on sanonut "Kun ihmiset ajattelevat Hannah Montanaa, heille tulee mieleen kappale 'The Best of Both Worlds'."
Kappale kertoo kaksoiselämästä. Siinä kerrotaan "Kuka ajattelisi minunlaiseni tytön olevan megatähti". Televisiosarjassa Miley Stewartilla (Miley Cyrus) on salaisuus. Hän on maailman suosituin poptähti, Hannah Montana. Miley haluaisi olla normaali, mutta se on vaikeaa kun on iso salaisuus.
"The Best of Both Worlds" oli iso hitti Radio Disneyllä, missä se saavutti ensimmäisen sijan.
Syyskuussa 2006, vähän ajan päästä Hannah Montanan ensiesityksestä, kappale pääsi Billboard Hot 100 -listalle 92. sijalle ja tippui seuraavalla listaviikollaan. Kappale oli Britannien singlelistalla 43. sijalla huhtikuussa 2007.
Kielitoimiston sanakirja
Kielitoimiston sanakirja on syksyllä 2006 ilmestynyt kolmiosainen painettu suomen kielen sanakirja, "Suomen kielen perussanakirjan" seuraaja. "Kielitoimiston sanakirja" pohjautuu vuonna 2004 ilmestyneeseen sähköiseen versioon. Painettu laitos on pääosin samanlainen, mutta siinä on jonkin verran muutoksia.
Sanakirjan ilmoitetaan olevan ”uusin ja ajantasaisin nykysuomen yleiskielen kuvaus”. Se sisältää kielenhuollon uusimmat suositukset ja paljon uudissanoja. Hakusanoja teoksessa on kaikkiaan noin 100 000.
Sähköisestä versiosta ilmestyi 2008 päivitysversio 2.0, jossa on muun muassa noin 1 000 uutta sana-artikkelia. Uusin päivitetty laitos julkaistiin vuonna 2012, ja se sisältää yli 2 000 uutta sanaa. Uusi laitos julkaistaan sekä elektronisena (MOT-kielipalvelut) että painettuna. — "Kielitoimiston sanakirja" julkaistiin internetissä ilmaisena versiona vuoden 2014 lopulla.
Lappeenrannan joukkomurha
Lappeenrannan joukkomurha tapahtui 25. huhtikuuta 1918 Suomen sisällissodassa. Lappeenrannan punakaartin etsivä osasto ja joukko porilaisia punakaartilaisia ampuivat 23 valkoista vankia Saimaan jäälle, ja upottivat ruumiit avantoon ennen kuin punakaarti poistui kaupungista. Kuolemantuomion miehille oli Marko Tikan mukaan antanut Lappeenrannan punakaartin tiedusteluosaston päällikkö Emil Kuutti. Teloitusta johtivat punaiset etsivät Ernesti Palen ja Viktor "Viki" Kääriäinen sekä komissaari Antti Kuukka. Yksi teloitettavista, maanviljelijä Matti Mansikka haavoittui käteen ja onnistui pakenemaan. Valkoiset teloittivat ampujista ainakin Palenin ja Kuukan kesällä 1918.
Karbonyyli
Karbonyyliryhmä on funktionaalinen ryhmä (orgaanisessa kemiassa), joka koostuu toisiinsa kaksoissidoksella kiinnittyneistä hiili- ja happiatomeista.
Alla olevassa taulukossa on esitetty funktionaalisia ryhmiä, jotka sisältävät karbonyyliryhmän. Karbonyyliryhmä antaa näille yhdisteelle niille ominaisen kemiallisen luonteen.
Karbonyyliryhmän happiatomi on elektronegatiivisempi kuin hiili, ja siksi se vetää elektroneja puoleensa ja tekee sidoksesta poolisen. Tämän vuoksi karbonyyliryhmän hiiliatomi on elektrofiilinen ja se voi reagoida nukleofiilien kanssa. Karbonyyliryhmän elektronegatiivinen happiatomi voi vastaavasti reagoida elektrofiilien, esimerkiksi protonin kanssa happamassa liuoksessa.
Karbonyyliryhmän vieressä oleva alfa-vety on huomattavasti happamampi (noin 10 kertaa) kuin tavallinen CH-sidos. Esimerkiksi asetaldehydin ja asetonin pK-arvot ovat 16.7 ja 19.
Amidit ovat kaikken pysyvimpiä karbonyyliyhdisteitä johtuen typpi-hiili ja hiili-happi -atomien välisistä resonanssistabiloidista sidoksista.
Karbonyyliryhmä voidaan pelkistää hydridireagenssien, kuten NaBH:n ja LiAlH:n, avulla, sekä organometallireagenssien, kuten organolitiumreagenssien ja Grignardin reagenssien, avulla.
Muita tärkeitä reaktioita:
Länsi-Uudenmaan pataljoona
Länsi-Uudenmaan pataljoona oli valkoinen rankaisuretkikunta, joka liikkui Uudenmaan ja Varsinais-Suomen pitäjissä myöhäiskeväällä 1918 Suomen sisällissodan aikana. Pataljoona koostui Pellingin taistelussa helmikuussa 1918 vangiksi jääneistä valkoisista, jotka oli Helsingin valtauksen jälkeen vapautettu sotavankeudesta. Pataljoona suoritti Västankvarnin teloitukset Inkoossa ja ampui kymmeniä punakaartilaisia Vihdissä, jossa myös punainen terrori oli riehunut ankarana sekä Nurmijärvellä ja muissa pitäjissä. Pataljoonaa komensi Edward Ward ja komppanianpäälliköitä olivat Ivar Ståhle ja Ivar Hast. Pataljoona syyllistyi tekoihin, jotka ovat nykykäsityksen mukaan selkeästi sotarikoksia. Se mm. ampui Tekla Åhl- ja Hilja Heino-nimiset naiset Västankvarnissa sotatuomari Erik Grotenfeltin käskystä.
Nathaniel Cook
Nathaniel Cook oli 1800-luvulla elänyt henkilö, joka tuli tunnetuksi suunnittelemastaan shakkinappulasetistä. Hän rekisteröi muotoilunsa patenttivirastossa 1. maaliskuuta 1849. Hän oli "Illustrated London Timesin" päätoimittaja, jossa Howard Staunton piti shakkipalstaa. Cook pyysi Stauntonia mainostamaan shakkisettiään, jonka seurauksena setistä tuli kuuluisa ja tunnettu "Staunton Pattern" -nimellä.
Västankvarnin teloitukset
Västankvarnin teloitukset tapahtuivat Suomen sisällissodan aikana Inkoossa toukokuussa 1918. Valkoinen rankaisuretkikunta Länsi-Uudenmaan pataljoona suoritti paikassa punavankien teloituksia 2. toukokuuta – 26. toukokuuta 1918. Maisteri Tauno Tukkisen teoksen "Teloittajien edessä" mukaan paikassa ammuttiin yli 60 punakaartilaista sekä ainakin kaksi naista, Hilja Heino ja Tekla Åhl. Teloituksia johti maisteri Erik Grotenfelt, joka oli kuulustellut vangit ja tuominnut heidät kuolemaan. Teloitusta johtanutta pataljoonaa komensi Edward Ward apulaisinaan Ivar Hast ja Ivar Ståhle. Grotenfelt teki itsemurhan vuonna 1919.
Teloituksia on kuvannut fiktiivisesti Leena Lander kirjassaan "Käsky", jossa on hyvin grotenfeltmainen sotatuomari Emil Hallenberg, sekä Kjell Westö kirjassaan "Missä kuljimme kerran".
Teloituspaikalla on kopio Aimo Tukiaisen Karkkilaan tekemästä Punaisten Toveriapu-muistomerkistä. Kopion on tehnyt Tukiaisen taiteellinen avustaja Antero Rinne Vehmaisten kiviveistämössä Lohjalla 1947, ja se pystytettiin 1952. Veistos on Tukiaisen hylkäämä signeeraamaton versio, joka jäi kiviveistämöön viideksi vuodeksi ennen kuin se sai sijoituspaikan Västankvarnissa hautamuistomerkkinä.
Berhaneyesus Demerew Souraphiel
Berhaneyesus Demerew Souraphiel (s. 14. heinäkuuta 1948) on etiopialainen pappi, joka on toiminut Addis Abeban hiippakunnan katolisena arkkipiispana vuodesta 1999. Hän sai pappisvihkimyksensä 4. heinäkuuta 1976.
Steven R. McQueen
Steven R. McQueen (s. 13. heinäkuuta 1988 Los Angeles, Kalifornia, Yhdysvallat) on yhdysvaltalainen näyttelijä ja malli. Hänet tunnetaan parhaiten rooleistaan Jeremy Gilbertinä televisiosarjassa "Vampyyripäiväkirjat" ja Kyle Hunterina draamasarjassa "Everwood".
McQueen on näyttelijä Steve McQueenin pojanpoika, näyttelijä/tuottaja Chad McQueenin ja Stacey Totenin poika ja NHL-jääkiekkoilija Luc Robitaillen poikapuoli.
McQueen voitti palkinnon Beverly Hillsin elokuvafestivaaleilla roolistaan "Club Sodassa" vuonna 2006.
Duraisamy Simon Lourdusamy
Duraisamy Simon Lourdusamy (5. helmikuuta 1924 Kalleri – 2. kesäkuuta 2014) oli intialainen pappi, joka oli yksi katolisen kirkon kardinaaleista vuodesta 1985. Hän sai pappisvihkimyksensä kotimaassaan 21. joulukuuta 1951.
Duraisamy Simon Lourdusamy oli etnisesti tamili. Hän toimi Bangaloren katolisen hiippakunnan arkkipiispana vuosina 1968–1971 ja idän kirkkojen kongregaation prefektinä vuosina 1985–1991.
Kardinaalilla ei ollut äänioikeutta vuoden 2005 konklaavissa, sillä hän oli viettänyt 80-vuotispäiväänsä jo helmikuussa 2004.
Suutarinkorvan silta
Suutarinkorvan silta on Rovaniemen Saarenkylässä sijaitseva silta, jonka ali virtaa Kemijoki. Silta on nykyään kaksi siltaa: vanha rautatiesilta, joka oli yhdistetty maantie/rautatiesilta vuoteen 1995 asti ja uusi maantiesilta.
Vanhempi silta valmistui 1930 yhdistettynä rautatie/maantiesiltana rataosalle Rovaniemi-Kemijärvi. Saksalaiset tuhosivat sillan illalla 14.10.1944 suomalaisten joukkojen ollessa jo sillan lähistöllä . Silta saatiin uudelleenrakennettua vuoteen 1951 mennessä. Vuonna 1995 valmistui uusi maantiesilta, joka poisti maan viimeisimpiin kuuluneen samassa tasossa liikennettä välittävän yhdistetyn rautatie/maantiesillan.
Valtatie 4 eli Jäämerentie kulki sillan kautta vuoteen 1967 asti, jolloin Ounasjoen silta valmistui.
Sillan alla on puusilta, joka poltettiin kesällä 2007. Siltaa remontoitiin kesän 2010 aikana.
Jätkänkynttilä
Jätkänkynttilä on Rovaniemellä sijaitseva vuonna 1989 valmistunut Suomen ensimmäinen tieliikenteen vinoköysisilta. Sen kokonaispituus on 320 metriä ja se on osa kantatietä 78 eli Kajaanintietä. Silta ylittää Kemijoen. Siltapaikka on hiukan Kemijoen ja Ounasjoen yhtymäkohdasta alavirtaan. Ounasvaara on sen itäpuolella.
Jätkänkynttilä vihittiin käyttöön 28. syyskuuta 1989. Sillan poikki oli vedetty puomiköysi, joka katkaistiin erikseen kummankin ajoradan osalta. Tehtävän suorittivat kansliapäällikkö Juhani Korpela Liikenneministeriöstä ja Rovaniemen kaupunginjohtaja Matti Pelttari, avustajina heillä olivat muun muassa Tie- ja vesirakennuslaitoksen (TVL) pääjohtaja Jouko Loikkanen ja Lapin läänin maaherra Asko Oinas. Työvälineenä oli piilukirves.
Rovaniemen kaupunki ja TVL järjestivät suunnittelukilpailun vuonna 1982, tarkoitus oli rakentaa korkeatasoinen silta Ounaskosken niskalle Ounasvaaran hallitsemaan kaupunkimaisemaan. Kilpailu oli kutsukilpailu, johon osallistui neljä suunnittelutoimistoa, jotka jättivät kymmenen ehdotusta. Useimmissa ehdotuksissa oli sillan kannen yläpuolisia rakenteita.
Palkintolautakunta valitsi voittajaksi epäsymmetrisen vinoköysisillan, jossa oli kahdesta teräsbetonipilarista muodostuva pyloni. Pilareiden yläpäät muistuttavat vinoon sahattuja jätkänkynttilöitä sähköisine "tulineen". Voittaneen ehdotuksen nimimerkki olikin "Jätkänkynttilä", josta sittemmin tuli myös sillan virallinen nimi. Nimimerkin takaa paljastui oululainen suunnittelutoimisto SuunnitteluKortes, joka myös suunnitteli sillan, suunnittelussa oli tukena saksalainen insinööritoimisto Leonhart, Andrä und Partner GmbH.
Ehdotuksen tehneeseen työryhmään kuuluivat insinööri Algot Kettunen, diplomi-insinööri Esko Järvenpää, insinööri Pentti Pohjola ja piirtäjä Hilkka Kitinprami. Arkkitehdit Veli Ojanperä ja Paavo Karjalainen avustivat esteettistä suunnittelua. Vinoköysisilta maksoi perinteistä siltatyyppiä enemmän. Siitä huolimatta Jätkänkynttilä toteutettiin kilpailuehdotuksen pohjalta. Sillan urakoi ruotsalainen PBA Bygg Norra Ab.
Suomessa ei oltu ennen Jätkänkynttilää rakennettu tieliikenteen vinoköysisiltoja muun muassa taloudellisista ja maisemallisista syistä, vaikka niitä oli siltakilpailuissa jo ehdotettu. Kevyen liikenteen siltoja oli rakennettu jokunen.
5-aukkoisen Jätkänkynttilän kokonaispituus on 320 metriä. Sillan pääjänne 126 metriä. Muut jänteet ovat 42 metriä. Silta on leveä, 25,5 metriä, käsittäen neljä ajokaistaa, kevyen liikenteen väylät molemmin puolin sekä keskialueen, jossa ovat pyloni ja tukiköydet. Leveydestä johtuen sillan kansi on kotelomuotoisen teräsrakenteen ja teräsbetonisen kansilaatan muodostama liittorakenne. Pylonissa on kaksi teräsbetonipilaria, jotka ovat halkaisijaltaan noin 2,3 metriä ja keskenään erikorkuiset. Korkeimman pilarin huippu on 47 metrin korkeudella sillan kannesta.
Pääjännettä kannattelevat kahdeksan köysiparia on sijoitettu viuhkamaisesti. Ounasvaaran puolella olevat takaköydet on ankkuroitu sillan maatukeen, köysipareja on kahdeksan ja ne ovat yhdensuuntaiset.
Jätkänkynttilän lähellä olevat sillat ovat Ounaskosken silta ja Ounasjoki–Kemijoki-silta.
Ragnar Skanåker
Ragnar Skanåker (s. 8. kesäkuuta 1934) on ruotsalainen pistooliampuja ja olympiavoittaja.
Ragnar Skanåker on voittanut lukuisia henkilökohtaisia ja joukkuemitaleita olympialaisissa ja maailmanmestaruuskilpailuissa. Kaiken kaikkiaan hän osallistui seitsemiin olympiakisoihin vuosina 1972-1996. Kirkkaimpana saavutuksena 50 metrin vapaapistoolin olympiavoitto Münchenissä 1972.
Vielä 2004 Skanåker olisi saanut villin kortin osallistui olympiakisoihin, mutta Ruotsin olympiakomitea jätti hänet valitsematta.
Edward Idris Cassidy
Edward Idris Cassidy (s. 5. heinäkuuta 1924) on australialainen pappi. Hänet vihittiin 23. heinäkuuta 1949 ja nimitettiin kardinaaliksi 28. kesäkuuta 1991.
Cassidy ei voinut osallistua uuden paavin valintaan vuoden 2005 konklaavissa, sillä hän oli ylittänyt 80 vuoden ikärajan heinäkuussa 2004.
Cassidy on luonut huomattavan uran Vatikaanin diplomaattisissa tehtävissä.
William Wakefield Baum
William Wakefield Baum (21. marraskuuta 1926 Dallas, Texas – 23. heinäkuuta 2015) oli yhdysvaltalainen pappi. Hänet nimitettiin kardinaaliksi 24. toukokuuta 1976; hän osallistui näin ollen sekä vuoden 1978 kahteen konklaaviin että vuoden 2005 konklaaviin, jossa valituksi tuli Benedictus XVI.
Baum syntyi Dallasissa, Texasissa, ja sai pappisvihkimyksensä 12. toukokuuta 1951.
Baum toimi kirkollisen uransa aikana muun muassa Washingtonin hiippakunnan katolisena arkkipiispana (1973–1980) ja katolisen opetuksen kongregaation prefektinä (1980–1990).
Prahan Vanhankaupungin raatihuone
Prahan vanhankaupungin raatihuone () sijaitsee kaupungin keskipisteessä vanhankaupungin keskusaukion ("Staroměstské námestí") laidalla. Sen rakennustyöt aloitettiin vuonna 1338 ja 70-metrinen torni saatiin valmiiksi 1300-luvun lopulla. Rakennusta on laajennettu ja uusittu moneen otteeseen, mm. renessanssityylinen eteläsiipi valmistui 1600-luvulla. 1800-luvulla rakennettiin vielä tyyliltään uusgoottilainen itäsiipi, mutta se tuhoutui toisessa maailmansodassa vuonna 1945.
Raatihuoneen seinässä on yksi Prahan suosituimmista nähtävyyksistä, astronominen kello. Sen rakensivat vuonna 1410 kellosepät "Jan Sindel" ja "Mikulas Kadanilainen". Kello kertoo ajan lisäksi mm. auringon ja kuun sijainnin. Tasatunnein 12 apostolia vaeltaa kellossa olevan luukun aukosta ja kuolemaa kuvaava luuranko soittaa kelloa ja kääntää tiimalasin alassuin. Lopuksi kukko heiluttaa siipiään ja kiekaisee ylimmässä syvennyksessä luukkujen sulkeutuessa.
Markus Toivonen
Markus Toivonen (s. 1979 Helsinki) on suomalaisen metalliyhtye Ensiferumin kitaristi. Hän perusti Ensiferumin vuonna 1995 ja on ainoa alkuperäinen jäsen, joka soittaa yhtyeessä edelleen. Toivonen soittaa kitaraa, laulaa taustoja ja säveltää kappaleita. Hän on myös "Speden Timantit" ja "Soulstream" -nimisten yhtyeiden jäsen. Speden Timantit on nimetty koomikko Spede Pasasen mukaan ja Toivosen mukaan Speden Timantit soittaa "humoristista progressive metallia." Soulstream on black/death metal yhtye.
Toivonen käyttää Jacksonin SL2H Soloist -kitaroita ja Craten Blue Voodoo 150w vahvistimia.
Eladio Vicuña Aránguiz
Eladio Vicuña Aránguiz (2. kesäkuuta 1911 – 29. kesäkuuta 2008) oli chileläinen pappi. Hän syntyi Santiago de Chilessä ja sai katolisen pappisvihkimyksensä 22. syyskuuta 1934.
Aránguiz toimi kirkollisen uransa aikana Chillánin piispana (1955–1974) ja Puerto Monttin arkkipiispana (1974–1987). Vetäydyttyään jälkimmäisestä hän sai seuraajakseen Savino Bernardo Maria Cazzaro Bertollon. Hän kuoli 97-vuotiaana.
Karin Alvtegen
Karin Alvtegen (s. 8. kesäkuuta 1965 Huskvarna, Ruotsi) on ruotsalainen menestyskirjailija, käsikirjoittaja ja lavastaja. Hän aloitti kirjoittajanuransa käsikirjoittamalla televisiosarjaa "Varustamo". Hän asuu Nackassa.
Alvtegen on ollut perustamassa Nobel-palkinnolle kilpailijaa, jonka jakaa Uusi akatemia, Den Nya Akademien, johon on liittynyt noin sata kulttuurialojen edustajaa. Palkinto jaetaan 10. joulukuuta, kuten Nobelin kirjallisuuspalkintokin on jaettu.
Alvtegen kirjoittaa psykologisia trillereitä. Niitä on myyty Ruotsissa yhteensä yli 2 miljoonaa ja käännetty 25 kielelle. Kirjoittaminen lähti aikoinaan liikkeelle veljen kuoleman aiheuttamasta järkytyksestä.
Viiden dekkarin jälkeen Karin Alvtegen julkaisi romaanin "Todennäköinen tarina", joka kertoo ihmissuhteista ja ennakkoluuloista.
Hänen äidinpuoleinen isoisänsä on poliitikko ja poliittisten satiirien kirjoittaja Gunnar Ericsson, ja tämän sisar oli Astrid Lindgren. Hänen miehensä on muusikko Micke Nord Andersson, ja heillä on kaksi yhteistä poikaa, Augustin ja Albin, ja lisäksi Anderssonilla on poika Danne aiemmasta liitosta.
Savino Bernardo Maria Cazzaro Bertollo
Savino Bernardo Maria Cazzaro Bertollo OSM (28. marraskuuta 1924 – 13. elokuuta 2017) oli italialainen pappi. Hän toimi muun muassa Puerto Monttin hiippakunnan katolisena arkkipiispana Chilessä vuosina 1988–2001.
Bernardino Piñera Carvallo
Bernardino Piñera Carvallo (s. 22. syyskuuta 1915) on chileläinen pappi. Hän syntyi Pariisissa ja sai katolisen vihkimyksensä 5. huhtikuuta 1947.
Piñera Carvallo on kirkollisen uransa aikana toiminut muun muassa Temucon piispana (1960–1977) ja La Serenan arkkipiispana (1983–1990).